निराला की सामाजिक चेतना बड़ी प्रखर थी। गुलाम और स्वतन्त्र दोनों ही रूपों में भारत को उन्होंने बहुत निकट से देखा था और पराधीनता के दंश को बहुत ही अच्छी तरह भोगा था। भारत के स्वतन्त्र होने के पश्चात् भी स्थितियों में उतना परिवर्तन दृष्टिगत नहीं हुआ जितना कि देश की आजादी की लड़ाई में बलिदान देने वाले हर देशभक्त और जनता ने सोचा था। भारतीय जनता के प्रतिनिधियों एवं क्षेत्रीय नेताओं का रवैया वहीं रहा जो अंग्रेज शासकों का था। भारतीय जनता का मोहभंग होने लगा। प्रशासन में सर्वत्र विसंगति और भ्रष्टचार का बोलबाला हो गया। फलतः यह आकस्मिक नहीं कि व्यंग्योपयुक्त ऐसी सामाजिक पृष्ठभूमि ने महाकवि निराला जैसे सशक्त व्यंग्यकार की मानसिक संरचना कर दी। महाकवि निराला के काव्य में व्यंग्य की सबसे विशेषता यह है कि उनकी प्रखर नजर समाज के छोटे-छोटे विदू्रपों को भी आलोकित करती चलती है। इनके व्यंग्य का आलम्बन समाज के तथाकथित उच्च लोग है, धर्म के ठेकेदार है, विदेशी सत्ता है, पूँजीवाद के पोषक है, चालबाज देशभक्त है, सफेदपोश नेता है और समाज की विडम्बनाएँ है। कहने का अर्थ है कि व्यंग्यकार निराला तत्कालीन समाज और देश की हर स्थिति के भुक्तभोगी होने के कारण प्रत्येक विसंगतियों पर बेबाक चोट करते चलते हैं। डाॅ. नन्ददुलारे वाजपेयी ने महाप्राण निराला के कृतित्व के समूचे आयाम को एक दृष्टि में देखते हुए, विभिन्न चरणों के रूप में उसका विभाजन एवं मूल्याँकन इस प्रकार से किया है। वे लिखते हैं, ‘‘निराला जी का काव्य-विकास ‘परिमल-गीतिका’ तक एक विशेष दिशा का निर्देशक है। उनकी ‘राम की शक्ति-पूजा’ और ‘तुलसीदास’ आदि वृहत्तर काव्य-रचनाएँ एक-दूसरे उत्थान का प्रतिनिधि हैं। ‘कुकुरमुत्ता’ से लेकर ‘वेला’ और ‘नये पत्ते’ निराला जी का काव्य व्यंग्य-हास्य और प्रयोग की धाराओं में प्रवाहित हुआ है।’’[1] वहीं डाॅ. नंदकिशोर नवल ने ‘निराला रचनावली’ में व्यंग्य विषयक निराला की धारणा को स्पष्ट कर दिया है-‘‘निराला काव्य के दूसरे चरण की सबसे बड़ी विशेषता उसका यथार्थवाद है। कुकुरमुत्ता (प्रथम संस्करण), अणिमा और नये पत्ते की कविताओं में हास्य के तत्व देखे गए है, लेकिन वे शुद्ध हास्य के तत्व नहीं है, क्योंकि उनके भीतर निराला के सामाजिक यथार्थवाद का गहरा बोध छिपा हुआ है।‘कुकुरमुत्ता’ उनकी ऐसी कविता है, जिसमें व्यंग्य की धार दोहरी है। उसमें एक तरफ वे पूँजीपति वर्ग पर व्यंग्य करते हैं और दूसरी तरफ संकीर्णतावादी प्रगतिशील दृष्टि पर।’’[2]